Skolen fastholder, at det ikke er tilladt at bede på skolens område. Nu vil 21-årige Cecilie Andersen tale med elevrådet.

I mandags fik 21-årige Cecilie Andersen en seddel fra ledelsen på sin uddannelse om, at det er forbudt at bede.

En seddel, der ifølge Cecilie Andersen kom efter hun mandag bad bøn i sit klasselokale i en af pauserne.

- Jeg bad nederst i klasselokalet. Jeg har gået på skolen i et år og har bedt i al den tid. Jeg har spurgt mine klassekammerater, og de har sagt, at det er okay, fortæller Cecilie Andersen, der læser til pædagogisk assistent på SOPU-Hillerød, til TV 2.

Efterfølgende bad Cecilie Andersen om en samtale med skolen, da hun var uforstående over for budskabet, men her blev det blot bekræftet, at skolen har regler om, at der ikke må bedes på skolen. Heller ikke i pauserne.

- Jeg forstår fuldstændig, at det ikke skal ske i undervisningstiden, men jeg forstår ikke, at det er forbudt i pauserne.

- For mig giver det ikke mening, at man ikke må bruge pauserne på, hvad man vil. Nogen sidder i klassen og spiser, andre går ud og ryger, og jeg vil så gerne have lov til at bede.

Direktør: Det skal ikke ske i skoletiden

Torsdag fortalte direktør for SOPU-Hillerød Inger Margrethe Jensen, at skolen står fast på, at det ikke er tilladt at bede – heller ikke i pauserne.

- Vores holdning er, at man ikke beder, mens man er på skolen, ligesom man heller ikke beder, når man er på arbejde i praktikken.

Du kan læse hele interviewet her.

Konverterede for fire år siden

Cecilie Andersen konverterede til islam for fire år siden og året efter blev hun gift med sin kæreste gennem mange år.

- Da min mand, som den gang var min kæreste, begyndte at studere islam, begyndte jeg også at interessere mig for det. Jeg læste en masse, jeg blev klogere på det og en dag vidste jeg bare, at mit hjerte var der.

I dag er islam en rigtig stor del af Cecilie Andersen liv og netop derfor er det vigtigt for hende at kunne bede de fem gange om dagen, som det kræves.

- Det er vigtigt for mig, fordi det er min religion, og det er obligatorisk at bede. Det giver mig min frihed. Det gør mig glad, rolig, og det får mig til at slappe af.

- Men kunne du ikke bare bede på andre tider af døgnet end når du er i skole?

- Jo, det kunne jeg. Men der er bestemte tider, man helst skal ebde på, og det vil jeg rigtig gerne overholde. Jeg vil ikke glemme min bøn. Det betyder meget for mig at gøre det ordentligt.

Møde med elevrådet

Under samtalen med skolen fik Cecilie Andersen at vide, at hun kunne gå til elevrådet i håb om at få ændret reglerne.

- Men min lærer mente dog ikke, det ville komme til at ske.

Alligevel skal Cecilie Andersen og to af hendes veninder nu holde møde med elevrådet mandag.

- Jeg er meget uenig i skolens regler, og jeg vil gerne kæmpe for, at det bliver ændret.